
	[bookmark: nev]FADEL ÁIJÁ
fadelaija@gmail.com
Turizmus-vendéglátás
BSc, 6. félév
Budapesti Corvinus Egyetem
Gazdálkodástudományi TDK
	
[bookmark: _GoBack]






Témavezető:
	Kiss Kornélia
egyetemi docens, BGE KVIK




„Az iparág egyik értékajánlata ez a kontaktus” - A társadalmi interakció szerepe az emlékezetes turisztikai élményben

Az elmúlt évtizedekben az élmény térnyerését figyelhettük meg. Az „élményéhség”, az élménykeresés mára soha nem látott szintet ért el és a turizmus egészére nagy hatást gyakorol. A turisztikai élmény számos tényező miatt válhat emlékezetessé, ezek lehetnek például a szolgáltató-turista, a turista-turista és a helyi lakos-turista közötti kapcsolatok.

Dolgozatomban a társadalmi interakciók emlékezetes turisztikai élmények kialakulásában játszott szerepét vizsgálom. A kutatási kérdésem részletes kifejtéséhez alkérdéseket fogalmaztam meg. A fogyasztói oldalon az emlékezetes turisztikai élmény kialakulásakor megjelenő emberi kapcsolatokat vizsgálom. A kínálati oldal elemzésének segítségével a következő kérdésre fókuszálok: mit tesznek a szolgáltatók annak érdekében, hogy a hozzájuk érkező turistákkal történő interakcióik pozitívan befolyásolják a vendégélményt.

A szakirodalom-feldolgozásom során ismertetem a turisztikai élmény fogalmi rendszerét, majd az emlékezetes élményt, végül pedig a társadalmi interakciók különböző típusaira is kitérek.

Kutatásom során két primer vizsgálatot végeztem, mindkettőt kvalitatív módszerrel. A fogyasztói oldalra vonatkozó kutatási kérdés megválaszolására narratíva-elemzést alkalmaztam, míg a szolgáltatói oldal szakembereivel mélyinterjúkat készítettem. Az interjúk keretében egy saját, egyedi és személyes kapcsolatok kiépítését szolgáló ötletet is teszteltem.

Kutatási eredményeimet összegezve megállapítottam, hogy a társadalmi interakciók erőteljesen befolyásolják az emlékezetes utazási élményeket. A fogyasztói oldal kutatásának eredményei szerint egy-egy utazás során nagyon sok emberrel lépünk kapcsolatba és ezek az interakciók jelentősen hozzájárulnak az emlékezetes élmény kialakulásához. A szálláshely-szolgáltatást nyújtó vállalkozások köréből megkérdezett interjúalanyok a turista-szolgáltató interakcióra stratégiai fontosságú szolgáltatási elemként tekintenek, amely véleményük szerint alapvetően befolyásolja a vendégélményt.



